OzLabs/hebrew-wiki-articles huggingface dataset:
פריץ שליפר

פריץ אלברט אוטו שליפר (בגרמנית: Fritz Albert Otto Schlieper; 4 באוגוסט 1892 – 4 ביוני 1977) היה מפקד בכיר בוורמאכט שפיקד על כוחות במלחמת העולם השנייה

==ביוגרפיה==
===תחילת דרכו===
שליפר נולד בשנת 1892, בעיר פוזן שבקיסרות הגרמנית (כיום האזור נמצא בתחומי פולין). היה לו אח צעיר בשם פרנץ שליפר ששרת גם הוא בוורמאכט בדרגת גנרל מיור. בשנת 1911 התגייס לצבא הקיסרות הגרמנית, ולחם במלחמת העולם הראשונה. לאחר המלחמה המשיך שליפר לשרת בצבא הגרמני החדש הרייכסווהר. לאחר שהרייכסווהר פורק, הצטרף לוורמאכט. בין השנים 1935-1938 פיקד על רגימנט הארטילריה ה-17.

===מלחמת העולם השנייה===
בשנת 1939 הועלה לדרגת גנרל מיור, ולקח חלק במערכה בפולין. עד שנת 1940 שימש כראש מחלקת האפסנאות בארמייה ה-18, בתחילת מבצע ברברוסה פיקד על הדיוויזיה ה-45. הוא הצטווה לכבוש את מבצר ברסט, שחיל המצב שבו מנה כ-9,000 חיילים סובייטים תחת פיקודו של פיוטר גבריולי.

ב-22 ביוני 1941 דקות מספר לאחר תחילת מבצע ברברוסה, פקד שליפר להפגיז את המבצר. ההתקפה תפסה את הסובייטים לא מוכנים, החיילים נסוגו במהירות לתוך המבצר ולא ניסו כלל להגן על העמדות שמסביבו. חצי שעה לאחר מכן פקד שליפר על אנשיו לתקוף את המבצר רגלית, כאן התגוננו הסובייטים באומץ, ו-281 גרמנים נהרגו כבר ביום הראשון של ההתקפה. בדו"ח שלו למפקדיו טען שליפר שבשל אש המקלעים הסובייטית, לא ניתן יהיה לקחת את המבצר בהתקפה רגלית, והציע להרעיב את חייליו למוות. הפיקוד העליון לא קיבל את ההצעה, הלופטוואפה הפציץ את המבצר, וכשהחומות התחילו להתפורר המגנים נסוגו. על תפקודו בקרב קיבל שליפר את אות צלב הברזל. לאחר מכן נשלח לסלובקיה ושימש כחלק מכוח הכיבוש הגרמני שם. הוא כיהן בתפקיד זה עד אוגוסט 1944, לאחר מכן הועבר חזרה לחזית. הוא נפל בשבי בעלות הברית בתחילת מאי 1945, ושוחרר ממעצרו בדצמבר 1947.

===אחריתו===
לאחר שחרורו חי בנירנברג, עד מותו בשנת 1977 והוא בן 84.

==קישורים חיצוניים==

* [http://www.generals.dk/general/Schlieper/Fritz/Germany.html פריץ שליפר] באתר הגנרלים של מלחמת העולם השנייה. 
* [http://www.lexikon-der-wehrmacht.de/Personenregister/S/SchlieperFritz.htm פריץ אלברט אוטו שליפר] באתר lexikon-der-wehrmacht 
* [http://www.feldgrau.com/search-officers2.php?ID=1786 פריץ שליפר] באתר Feldgrau 

קטגוריה:גנרלים בוורמאכט
קטגוריה:מעוטרי צלב הברזל
קטגוריה:אנשי צבא גרמנים במלחמת העולם הראשונה
קטגוריה:חיילי הרייכסווהר
קטגוריה:גרמנים שנשבו במלחמת העולם השנייה

קטגוריה:גרמנים שנולדו ב-1892
קטגוריה:גרמנים שנפטרו ב-1977
אריך אברהם

אריך אברהם (בגרמנית: Erich Abraham; 27 במרץ 1895 – 7 במרץ 1971) היה מפקד בכיר בוורמאכט שפיקד על כוחות במלחמת העולם השנייה.

==ביוגרפיה==
===קריירה מוקדמת===
אברהם נולד ב-27 במרץ 1895 בעיר מריאנבורג, שהשתייכה לקיסרות הגרמנית (כיום שם העיר מאלבורק והיא בשטחי פולין המודרנית). עם פרוץ מלחמת העולם הראשונה באוגוסט 1914 התגייס לצבא הקיסרות הגרמנית, ושרת ברגימנט הרגלים ה-341. עד יולי 1915 כבר החזיק בדרגת לוטננט, וב-20 במאי 1920 החזיק בדרגת אובר לוטננט. על פעולותיו בקרבות קיבל אברהם את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918. 

לאחר המלחמה התגייס אברהם למשטרת הביטחון של הרייכסווהר. ב-15 באוקטובר 1935 הצטרף לוורמאכט והועלה לדרגת מיור. הוא שימש כמפקד פלוגה ברגימנט ה-18, וב-1 באוקטובר 1938 הועלה לדרגת אוברסט לוטננט.

===מלחמת העולם השנייה===
עם פרוץ המלחמה מונה אברהם למפקד הגדוד ה-1 ברגימנט הרגלים ה-105, שהיה חלק מהדיוויזיה ה-72, וב-21 בנובמבר 1939 מונה למפקד הגדוד ה-2 ברגימנט הרגלים ה-266, שהיה אף הוא חלק מהדיוויזיה ה-72. ב-1 באפריל 1940 מונה אברהם למפקד הרגימנט ה-230, ולחם עמו במהלך המערכה על צרפת, כחלק מהדיוויזיה ה-76 במסגרת הקורפוס ה-23. במהלך מבצע ברברוסה לחם אברהם עם הרגימנט שבפיקודו כחלק מהדיוויזיה ה-76 במסגרת הקורפוס ה-11, ולאחר מכן במסגרת הקורפוסים ה-52, הקורפוס ה-4, וה-44 לסירוגין. בקיץ 1942 לחם אברהם עם הרגימנט שבפיקודו במבצע מקרה כחול כחלק מהדיוויזיה ה-76 במסגרת קורפוס הפאנצר ה-24 והקורפוס ה-51, ולאחר מכן בקרב סטלינגרד במסגרת הקורפוס ה-8. ב-6 בנובמבר 1942 מונה אברהם למפקד בית הספר השני למש"קים, וב-13 בנובמבר קיבל את עיטור צלב האבירים של צלב הברזל. ב-1 באפריל 1943 מונה אברהם למפקד הדיוויזיה ה-76 שהוקמה מחדש בצרפת, וב-1 ביוני הועלה לדרגת גנרל מיור. בדצמבר 1943 הועבר עם הדיוויזיה שבפיקודו לחזית המזרחית, שם לחם עמה בקרב דנייפר כחלק מהקורפוס ה-52 במסגרת ארמיית הפאנצר הראשונה, ולאחר מכן במסגרת הארמיות השישית והשמינית, וב-26 ביוני 1944 קיבל אברהם על פעולותיו בקרבות תוספת עלי אלון לעיטור צלב האבירים של צלב הברזל. במהלך מבצע יאשי-קישינב לחם אברהם עם הדיוויזיה שבפיקודו כחלק מהקורפוס הרומני ה-6, שאף פיקד עליו בחלק מהזמן, ולאחר מכן כחלק מקורפוס הפאנצר ה-57 במסגרת הארמייה השמינית. ב-21 באוקטובר 1944 הועבר לעתודת המילואים, וב-13 בדצמבר 1944 מונה למפקד הקורפוס ה-63. אברהם לחם עם הקורפוס שבפיקודו תחת פיקוד הארמייה ה-19 באלזס, ובפברואר 1945 הוכפף הקורפוס תחת פיקוד ארמיית הצנחנים הראשונה בהולנד. ב-1 במרץ 1945 הועלה אברהם לדרגת גנרל חיל הרגלים, ולאחר מכן לחם הקורפוס בקרבות בגרמניה, עד לכניעת כל כוחות קבוצת ארמיות B בכיס הרוהר, ב-18 באפריל 1945.

===לאחר המלחמה===
בשנת 1947 שוחרר אברהם מהשבי, ולאחר מכן התגורר בוויסבאדן שבגרמניה המערבית עד מותו ב-7 במרץ 1971 והוא בן 75.

==קישורים חיצוניים==

* [http://www.lexikon-der-wehrmacht.de/Personenregister/AbrahamE.htm אריך אברהם] באתר lexikon-der-wehrmacht 
* [http://en.ww2awards.com/person/1227 אריך אברהם] באתר World War II Awards 
* [http://www.generals.dk/general/Abraham/Erich/Germany.html אריך אברהם] באתר הגנרלים של מלחמת העולם השנייה. 

קטגוריה:גנרלים בוורמאכט
קטגוריה:מפקדי גייסות גרמניה במלחמת העולם השנייה
קטגוריה:מעוטרי צלב הברזל
קטגוריה:מעוטרי צלב האבירים עם עלי אלון
קטגוריה:אנשי צבא גרמנים במלחמת העולם הראשונה
קטגוריה:חיילי הרייכסווהר
קטגוריה:גרמנים שנשבו במלחמת העולם השנייה
קטגוריה:גרמנים שנולדו ב-1895
קטגוריה:גרמנים שנפטרו ב-1971
קלאו אפור

קלאו אפור (שם מדעי: Ocyceros) הוא סוג הכולל 3 מיני עופות קלאו, החיים בדרום-מזרח אסיה והודו. כפי ששמם מרמז נוצותיהם אפורות ומקוריהם קטנים יחסית לשאר מיני הקלאו.

== מינים ==
*קלאו סרי לנקה אפור (Ocyceros gingalensis)
*קלאו מלבר אפור (Ocyceros griseus)
*קלאו אפור הודי (Ocyceros birostris)

==קישורים חיצוניים==

קטגוריה:בעלי חיים שתוארו ב-1873
קטגוריה:טקסונים שתוארו בידי אלן אוקטביאן יום
קטגוריה:קלאוניים
דוד צרפתי

דוד (מיקו) צרפתי (נולד ב-22 בספטמבר 1959) כיהן כיושב ראש ועד עובדי חברת החשמל מאז 2004 עד אוקטובר 2022.

==ביוגרפיה==
דוד צרפתי נולד ב-22 בספטמבר 1959 בתל אביב וגדל בצפון העיר. אביו רפאל עלה מסלוניקי ועבד בנמל תל אביב עד סגירתו, אמו צילה הייתה עקרת בית. גדל יחד עם שלושת אחיו בחדר אחד. בנערותו היה חניך בתנועת המחנות העולים וכן היה ספורטאי מצטיין, וקפטן נבחרת ישראל בכדוריד.

ב־1981 החל בעבודתו בחברת החשמל, בסיועו של יורם אוברקוביץ', שכיהן כיו"ר ועד העובדים (והיה בנוסף עסקן ספורט ומאמנו לשעבר של צרפתי בכדוריד), וכחלק ממדיניות נרחבת של העסקת ספורטאים מצטיינים בחברת החשמל.

בשנת 2004 מונה לתפקיד סגן מנהל מחלקת לקוחות אסטרטגיים במחוז דן של החברה.

החל משנת 1996 כיהן צרפתי במזכירות ועד העובדים של חברת החשמל, ולאחר מספר שנים מונה לתפקיד יו"ר ועד העובדים של מחוז דרום בחברה.

ב־2004, לאחר מותו של יורם אוברקוביץ', נבחר כמחליפו לתפקיד יו"ר הוועד הארצי של עובדי חברת החשמל.

במקביל לתפקידו זה, משמש צרפתי גם כחבר הנהגת ההסתדרות.

בשנת 2018 הוביל צרפתי את ועד העובדים לחתימה על הסכם קיבוצי וגיבוש ההבנות לקידום הרפורמה במשק החשמל בישראל.

במסגרת הרפורמה הוסכם על צמצום מצבת כוח האדם של חברת החשמל באלפי עובדים באופן הדרגתי, מכירת תחנות כוח והקמת חברה ממשלתית חדשה לניהול משק החשמל.

באוקטובר 2022 פרש דוד מיקו צרפתי מחברת החשמל ומניהול ועד העובדים הארצי בחברת החשמל. במקומו נבחר לתפקיד יהודה גן-אל.

==חיים אישיים==
דוד מיקו צרפתי מתגורר בתל אביב עם זוגתו אתי ולהם שלושה ילדים.

==קישורים חיצוניים==

* 
* 
* 
* 
* 

==הערות שוליים==

קטגוריה:ראשי ועד עובדים בישראל
קטגוריה:עובדי חברת החשמל
קטגוריה:שחקני כדוריד ישראלים
קטגוריה:תל אביב-יפו: ספורטאים
קטגוריה:בוגרי המחנות העולים
קטגוריה:ישראלים שנולדו ב-1959
קסייה ארנה

קסייה ארנה (באנגלית: Kaseya Arena) הוא היכל רב-תכליתי הממוקם בעיר מיאמי שבפלורידה, המשמש לאירועי ספורט ובידור. הוא משמש את קבוצת ה-NBA, מיאמי היט, ובין השנים 2000–2002 שימש גם את קבוצת ה-WNBA, מיאמי סול. ההיכל נקרא על שם, נותנת החסות, קסייה חברה המתעסקת בטכנולוגיית מידע. ההיכל נקרא בעבר על שם חברת התעופה אמריקן איירליינס. במרץ 2021 שונה שם ההיכל ל-FTX ארנה, על שם חברת FTX. באפריל 2023 שונה שם ההיכל לשמו הנוכחי. ההיכל מכיל בין 5,000 ל-20 אלף מקומות בהתאם לאירועים המתקיימים בו.

ההיכל נפתח ב-31 בדצמבר 1999. עלות בנייתו הייתה כ-213 מיליון דולרים.

== גלריה ==
<gallery>
Image:American Airlines Arena satellite view.png|תמונת לווין
Image:Museum Park 20120502 (cropped).JPG|תצלום אווירי
Image:American Airlines Arena.2009.jpg|הכניסה להיכל
Image:Game 3 of the 2006 NBA Finals.jpg|משחק של מיאמי היט בהיכל בגמר 
</gallery>

== קישורים חיצוניים ==

* 

קטגוריה:מיאמי: ספורט
קטגוריה:אולמות כדורסל בארצות הברית
קטגוריה:פלורידה: מבנים
קטגוריה:מיאמי היט
קלאו גדול

קלאו גדול (שם מדעי: Buceros) הוא סוג עופות קלאו החיים בדרום-מזרח אסיה והודו. אלו הם שלושה מינים גדולים יחסית ובעלי מקור צהוב ענקי. הם חיים בעיקר בחופות ביערות הגשם ומקננים בתוך הגזעים. בסוג נמצא המין הגדול ביותר מבני המשפחה - קלאו בכיר, אם כי הוא רק השלישי בגודלו בסדרה לאחר המינים קלאו אדום פנים וקלאו קרקעי של אפריקה.

== מיון ==
*קלאו בכיר (Buceros bicornis)
*קלאו קרנפי (Buceros rhinoceros)
*קלאו אדום (Buceros hydrocorax)

==קישורים חיצוניים==

קטגוריה:בעלי חיים שתוארו ב-1758
קטגוריה:טקסונים שתוארו בידי קארולוס ליניאוס
קטגוריה:קלאוניים
איסגורס

איסגורס (ביוונית: Ἰσαγόρας; המאה ה-6 לפנה"ס) היה פוליטיקאי אתונאי שהתפרסם כמתנגד חריף של קלייסתנס.

==ביוגרפיה==
מעט מאוד ידוע על חייו המוקדמים, הרודוטוס עצמו מודה ש-"את אבותיו אינני יודע להגיד". הוא היה ממשפחה נכבדה, ככל הנראה ממוצא זר קארי אולי. אביו היה אדם בשם טיסנדרוס.

הוא לקח חלק בהפיכה, שבסופה הודח הטיראן היפיאס. אולם סילוקו של היפיאס הותיר באתונה ריק פוליטי, איסגורס שהפך לבעל השפעה רבה בעיר, עמד בראש מפלגה שקראה לחזור למשטר האוליגרכיה שלפני רפורמת סולון. תומכיו כללו בעיקר את האריסטוקרטים בעלי האחוזות הגדולות. מולו עמד קלייסתנס שתמך בהשארת הדמוקרטיה על כנה. איסגורס הצליח להיבחר כארכון לשנת 508 לפנה"ס, אולם אז החליט לבדוק את רשימת האזרחים, מה שעורר את חששותיהם של אזרחים שהצליחו לזכות באזרחות בתקופת שלטון הטיראנים.

התמיכה בקלייסתנס הייתה כעת גדולה מתמיד, הוא ביצע הפיכה ואיסגורס נאלץ להימלט. הוא הזעיק לעזרה את קלאומנס הראשון מלך ספרטה, שהיו לו אינטרסים ברורים שבאתונה תשלוט אוליגרכיה. קלאומנס שלח כרוז לאתונה, בו דרש מהאתונאים לסלק את קלייסתנס ומשפחתו בשל קללה עתיקה שהוטלה עליהם. קלייסתנס נאלץ להימלט יחד עם 700 ממשפחות תומכיו. קלאומנס נכנס לאתונה בראש כוח ספרטני קטן, והחזיר את איסגורס לשלטון. השניים רצו ללכת צעד אחד קדימה, ולהחליף את המועצה הישנה במועצה אוליגרכית מצומצמת בת 300 איש בלבד. הדבר עורר זעם כללי באתונה, וההמונים התמרדו. החיילים של קלאומנס והתומכים של איסגורס התבצרו באקרופוליס של העיר, אולם קלאומנס הבין שלא יוכל להישאר שם עוד זמן רב ונאלץ לעזוב בבושת פנים. קלייסתנס חזר לאתונה והתמנה לארכון.

האתונאים, שלא רצו להרגיז יותר מדי את קלאומנס, לא פגעו לרעה באיסגורס. אולם הוציאו להורג את תומכיו. הוא עזב לספרטה, קלאומנס ניסה פעם נוספת להחזיר אותו לשלטון באמצעות פלישה כוללת לאתונה, אולם התוכנית נכשלה לאחר שבעלות בריתה של ספרטה התמרדו. מכאן ואילך לא ידוע עליו דבר.

== לקריאה נוספת ==
* הרודוטוס, היסטוריה. תרגמו וכתבו מבואות בנימין שימרון ורחל צלניק-אברמוביץ. תל אביב, פפירוס - בית ההוצאה של אוניברסיטת תל אביב, תשנ"ד-1998.
* כתבי הירודוטוס. מתורגמים מיוונית עם מבוא והערות מאת ד"ר אלכסנדר שור. 2 כרכים. ירושלים, הוצאת ראובן מס, תרצ"ה-1945. העתק דיגיטלי באתר [http://www.daat.ac.il/daat/vl/tohen.asp?id=119 "דעת"]. 
* משה עמית, תולדות יוון הקלאסית. ירושלים, הוצאת הספרים ע"ש י"ל מאגנס, האוניברסיטה העברית, תשמ"ד-1984. 
* אריסטו, מדינת האתונאים. תרגם מיוונית, הקדים מבוא והוסיף הערות דוד אשרי. תרגם את קטעי הפיוט אביב מלצר. ירושלים, הוצאת ספרים ע"ש י"ל מאגנס, תשכ"ז.
== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:פוליטיקאים אתונאים
קטגוריה:יוונים בתקופה ההלנית
ברט בייר

ויליאם ברט בייר (באנגלית: William Bret Baier; נולד ב-4 באוגוסט 1970) הוא מגיש טלוויזיה ופרשן אמריקאי בערוץ פוקס ניוז, המשמש כמנחה הפוליטי הבכיר בערוץ. מגיש את תוכנית החדשות היומית "Special Report".

==ביוגרפיה==
בייר נולד ברמסון, עיירה קטנה שבמרכז ניו ג'רזי. הוא גדל בדאנוודי, פרוור של אטלנטה שבג'ורג'יה, וחונך כקתולי. לאחר שסיים את לימודיו התיכוניים בשנת 1988, למד באוניברסיטת דפאו שבאינדיאנה, שם סיים תואר ראשון במדע המדינה ובאנגלית ב-1992.

לפני שהחל להנחות את תוכניתו היומית, "Special Report", שימש ככתב הבית הלבן והפנטגון עבור פוקס ניוז. ברט היום, המנחה הקודם של התוכנית, הודיע בדצמבר 2008 על פרישתו מן התפקיד לצורך קידום למשרה אחרת, ובייר נבחר להחליפו. הוא משמש כמנחה התוכנית מאז ינואר 2009.

בייר נשוי ואב לשני ילדים. הוא מתגורר בפרוור של וושינגטון די. סי. שבמרילנד.

==קישורים חיצוניים==

* 

* [http://www.foxnews.com/on-air/personalities/bret-baier/bio/#s=a-d ברט בייר], באתר פוקס ניוז

קטגוריה:מנחי טלוויזיה אמריקאים
קטגוריה:פרשנים פוליטיים אמריקאים
קטגוריה:סגל פוקס ניוז
קטגוריה:אמריקאים ממוצא גרמני
קטגוריה:בוגרי אוניברסיטת דפאו
קטגוריה:אמריקאים שנולדו ב-1970
ג'ון גרנט

ג'ון גרנט (באנגלית: John Grant; נולד ב-25 ביולי 1968) הוא זמר, מלחין ומפיק אמריקאי. חבר לשעבר בלהקת הרוק האלטרנטיבית מדנוור - הצארז.

==קריירה מוזיקלית==
גרנט נולד בבוצ'אצ'אן, מישיגן וגדל בפארקר, קולורדו שבארצות הברית. הוא למד גרמנית ורוסית בגרמניה והיה סולן להקת הצארז משנת 1994 ועד 2006. גרנט נדד בין ניו יורק, לונדון, ברלין וכיום מתגורר באיסלנד עם בן זוגו.

גרנט שב לבצע ולהפיק מוזיקה ב-2010 והוציא את אלבום הסולו הראשון שלו Queen of Denmark. האלבום הוקלט בשיתוף עם להקת הפולק רוק האמריקאית מידלייק ויצא תחת חברת התקליטים Bella Union, דרכה הוצאו לאור אלבומי להקת הצארז. האלבום מתאר את תקופת מאבקיו בהתמכרות לאלכוהול וסמים ואת ההכרה בהיותו הומוסקסואל. האלבום נבחר כאלבום הטוב ביותר לשנת 2010 על ידי מגזין המוזיקה הבריטי MOJO.

ב-2012, במהלך הופעה בלונדון עם הפרויקט Hercules and Love Affair, הודיע גרנט כי הוא נשא איידס.

אלבומו השני Pale Green Ghosts ראה אור במרץ 2013 וזכה באלבום השנה לשנת 2013 מטעם חברת התקליטים הבריטית ראף טרייד. האלבום מצטיין באירוניה באמצעות עיסוק בתכנים אישיים, ביניהם יחסים שבינו לבינו ואבחונו של גרנט כנשא איידס, ועטיפת תכנים אלו בהגשה ומלודיה פופית. בהמשך הועמד גרנט לתואר אמן הסולו של השנה בתחרות פרסי המוזיקה Q award, כאמן הסולו של השנה בטקס הבריטס וכן כאיש השנה של מגזין הגייז הבריטי Attitude.

בנובמבר 2013 הופיע גרנט במועדון הבארבי בתל אביב באמצעות חברת ההפקות נרנג'ה.

גרנט תרגם וסייע בהפקת האלבום של הזמר-יוצר האיסלנדי אסג'יר מאיסלנדית לאנגלית (באנגלית: In the Silence) אשר יצא לאור באוקטובר 2013 וכן הופיע בקליפ של הסינגל King and Cross, מתוך אותו אלבום, שזכה להכרה מחוץ לתחומי איסלנד. ב-2014 היה שותף בכתיבת השיר האיסלנדי לתחרות התחרות הזמר של האירוויזיון. בהמשך אותה שנה השתתף בשיר The Feast of the Broken Heart של הפרויקט Hercules and Love Affair. 

אלבומו השלישי Grey Tickles, Black Pressure יצא באוקטובר 2015. משתתפת בו, בין השאר, הזמרת האמריקאית אמנדה פאלמר. 

אלבומו הרביעי Love is Magic יצא באוקטובר 2018 ונכנס למצעד 20 האלבומים הכי טובים בבריטניה.

== דיסקוגרפיה ==
===אלבומי אולפן===
* Queen of Denmark (2010)
* Pale Green Ghosts (2013)
* John Grant and the BBC Philharmonic Orchestra: Live in Concert (2014)
* Grey Tickles, Black Pressure (2015)
* Love is Magic (2018)

===מיני אלבומים===
*Gets Schooled (2013)

== קישורים חיצוניים ==

* 

* [http://www.mako.co.il/music-Magazine/articles/Article-1175fa283317241006.htm ריאיון עם ג'ון גרנט לקראת הופעתו בישראל], באתר mako (פורסם בנובמבר 2013)
* [http://timeout.co.il/%D7%AA%D7%A8%D7%91%D7%95%D7%AA/%D7%9E%D7%95%D7%96%D7%99%D7%A7%D7%94/%D7%94%D7%9B%D7%9C-%D7%A6%D7%A4%D7%95%D7%99-%D7%95%D7%94%D7%A8%D7%A9%D7%95%D7%AA-%D7%A0%D7%AA%D7%95%D7%A0%D7%94 ריאיון עם ג'ון גרנט לקראת הופעתו בישראל], באתר Time Out תל אביב (פורסם בנובמבר 2013)

==הערות שוליים==

קטגוריה:זמרים-יוצרים אמריקאים
קטגוריה:להט"בים אמריקאים
קטגוריה:פזמונאים להט"בים
קטגוריה:אמריקאים שנולדו ב-1968
קוליברי מקושט

קוליברי מקושט (שם מדעי: Lophornis ornatus) הוא מין עוף קטן ממשפחת הקוליבריים החי בטבע ביערות אמריקה הדרומית. הוא חי במזרח ונצואלה, טרינידד, גיאנה ובצפון ברזיל. הוא שוכן ביערות פתוחים, גינות שונות ואפילו בערים גדולות. 

== מאפיינים ==
זהו מין קטן שאורכו הממוצע 6.6 ס"מ והמשקל 2.3 גרם. המקור קצר וישר בצבע אדום שחור והגוף מקושט, כשמו (אצל הזכרים), בציצה ארגמנית עם עורף ירוק-נחושתי וסנטר וצוואר ירוקים שמעליהם פס שחור. אזור השת לבן, בצידי הצוואר נוצות פרחוניות כתומות המזכירות צינורות של פרחים במראם, הזנב אדמוני זהוב, הכנפיים סגולות והרגליים אפורות. לזכר ישנו שק מתחת לצוואר וציצות הראש והזנב יכולות להתנועע, במטרה להרשים את הנקבות.
הנקבה לעומת זאת עמומה למראה וצבעה ירוק עם פס לבן לאורך הגב וגחון כתום והבטן בהירה.

הקוליבריים ניזונים רק מצוף פרחים וכן מחסרי חוליות קטנים שהם תופסים, בעיקר בשביל הגוזלים שלהם. הנקבה מטילה 2 ביצים בקן עשוי מקורי עכביש והגוזלים גדלים במהירות. הקוליברי יכול לעוף בשונה מכל ציפור אחרת, כשהכנפים שלו מנפנפות עד 10,000 פעם בדקה והם יכולות להסתובב עד לאחורה ובמהירות מרשימה. למעשה עקב גודלם, צבעיהם וצורת התעופה שלהם ניתן לחשוב מרחוק שהם חרקים.

מצב השימור של הקוליברי הוא ללא חשש.

== גלריה ==
<gallery mode=packed>
Lophornis ornatus -Asa Wright Nature Centre, Northern Range, Trinidad, Trinidad and Tobago-8 (1).jpg
Tufted Coquette (5536067812).jpg
Tufted Coquette (Juvenile Male) (5535993634).jpg
</gallery>

==קישורים חיצוניים==

* [http://neotropical.birds.cornell.edu/portal/species/overview?p_p_spp=241211 קוליברי מקושט], באתר neotropicalbirds

== הערות שוליים ==

קטגוריה:בעלי חיים שתוארו ב-1783
קטגוריה:טקסונים שתוארו בידי פיטר בודארט
קטגוריה:קוליבריים
קטגוריה:ברזיל: עופות
טריידנט (טיל)

טריידנט II D-5
טרַיידנט (באנגלית: Trident, קלשון) הוא טיל בליסטי אמריקאי המשוגר מצוללת (SLBM ). הוא מצויד בראש קרב מסוג MIRV כאשר כל ראש נפץ מסוגל להתביית על מטרה אחרת. ראשי הנפץ הם תרמו-גרעיניים ומשוגרים מצוללת גרעינית (SSBN). טילי טריידנט נמצאים בשירות ארצות הברית על 14 צוללות מסוג אוהיו (US Navy Ohio-class submarines) ובשירות בריטניה על צוללות ונגארד (Vanguard-class submarines) עם ראשי נפץ בייצור בריטי. הקבלן הראשי הראשוני של הפרויקט היה לוקהיד מרטין.
בשנת 2019, הכריזה ארצות הברית שתייצר ראשי נפץ גרעיניים "מוחלשים" אשר יורכבו על הטיל הבליסטי.

מקור השם "טריידנט" הוא במיתולוגיה היוונית, שם הוא משמש ככלי הנשק של אל הים, פוסידון. 

==קישורים חיצוניים==

* 
* [https://www.israeldefense.co.il/node/57707#google_vignette פרטים על הטיל] באתר [https://www.israeldefense.co.il/ www.israeldefense.co.il]

קטגוריה:טילים בליסטיים אמריקאיים
קטגוריה:טילים גרעיניים אמריקאיים
קטגוריה:תוכנית הגרעין הבריטית
קטגוריה:צי ארצות הברית
קטגוריה:הצי המלכותי הבריטי
קטגוריה:טילים בעלי יכולת MIRV
Windows Forms

Windows Forms (או WinForms) היא ספרייה מונחת-אירועים לפיתוח ממשק משתמש גרפי (UI, GUI) לאפליקציות NET. במחשבים שמריצים את מערכת ההפעלה Microsoft Windows.

== רכיבים ==
אפליקציית Windows Forms מורכבת מחלונות (שנקראים forms). כל חלון מכיל בתוכו מספר רכיבים (Controls). 

רכיבים לדוגמה הם כפתור, פאנל (לוחית), תיבת טקסט ועוד. 

כל רכיב, כולל החלון עצמו, יורש מהמחלקה האבסטרקטית Control, שמכילה מאפיינים כלליים שקשורים לממשק הגרפי, כגון גודל, צבע, גופן ותוכן.

רוב הרכיבים בנויים מעל רכיבים של Windows API.

=== User Control ===
Windows Forms מאפשרת גם יצירת רכיבים מותאמים אישית, שנקראים User Controls.

הם מתנהגים כמו הרכיבים שבנויים לתוך התוכנה, ומורכבים מהם.

== ראו גם ==
* .NET
* WPF
* מיקרוסופט

== קישורים חיצוניים ==
* [https://msdn.microsoft.com/en-us/library/dd30h2yb(v=vs.110).aspx העמוד הרשמי באתר של Microsoft] 

קטגוריה:.NET
צופי אוויר

צופי אוויר הם חלק מתנועת הצופים הבינלאומית עם דגש מיוחד על תוכנית תעופה ועל פעילויות מבוססות תעופה. צופי האוויר משתמשים באותם כלים בסיסיים של תנועת הצופים, אבל מקדישים זמן נכבד לפעילויות האוויר שלהם.
צופי האוויר של [[קנברה]]
צופי האוויר לובשים לעיתים קרובות מדים מעט שונים משאר חניכי תנועת הצופים ויש להם תגים וסמלים נוספים.

רוב פעילות הצופים מתנהלת על הקרקע, כמו ביקורים בשדות תעופה ובמוזיאונים של תעופה, טיסות נשלטות רדיו ושלט רחוק, בניית מודלים של מטוסים ומחנות קיץ בשטחי תעופה.

בהתאם לקבוצת הגיל, למדינה ולקבוצת הצופים, הפעילויות יכולות לכלול גם צניחה או טיסות במטוסים קלים, מסוקים, דאונים או כדורים פורחים.

== היסטוריה ==
מייג'ור באדן פלטשר סמית באדן פאוול, אחיו הצעיר של רוברט באדן פאוול, היה טייס והראשון שהכניס פעילות מבוססת טיסה לתנועת הצופים. פאטץ' של איש טייס הוצג לראשונה בארגון הצופים הבריטי בשנת 1911. עם זאת, צופי האוויר לא הוצגו עדיין באופן רשמי.

הצעה להקמת שבט צופי אוויר הובאה לראשונה במאי 1927. ההצעה לא התקבלה מהחשש שהשבט יהיה "מובל אך ורק על ידי בסיס אטרקטיבי" ולא היה מספיק כח אדם בתנועה לקיים את הפעילות. אבל, בשנות ה-30, קבוצות צופים שנמצאו בקרבת שדות תעופה ומועדוני גלישה עודדו לכלול פעילויות אוויר בתוכניות שלהם והחוברת "צופי אוויר" הופקה. ארגון הצופים הבריטי הכריז באופן רשמי על צופי האוויר בשנת 1941. 
פולין]]
ג'מבורי הצופים העולמי הרביעי בשנת 1933 היה האירוע הבינלאומי הראשון בו צופי האוויר לקחו חלק. ב-9 באוגוסט ביקר רוברט באדן פאוול את צופי האוויר, בליווי פאל טלקי, ראש צופי הונגריה ולאסלו אלמאשי (הידוע גם בתור הפצוע האנגלי), שהיה המדריך הראשי של צופי האוויר של הונגריה.

== צופי אוויר בעולם ==

=== ברזיל ===
לצופי ברזיל יש תוכנית צופיות אווירית פעילה ותוססת מאוד עבור צופי האוויר שלה המכונה בפורטוגזית "Modalidade do Ar"<ref></ref>.

קבוצת צופי האוויר הראשונה בברזיל, ששמה 'סרן ריקרדו קירק', הוקמה ב-28 באפריל 1938, והתארחה על ידי גדוד התעופה הצבאי הברזילאי המקומי בקוריטיבה, המפעיל כיום את מרכז ההגנה האווירית ובקרת התעבורה האווירית. את הקמת קבוצת צופי האוויר המקורית יזם טייס צבא ברזיל סא"ל וסקו אלבס סקו (Lt. Col Vasco Alves Secco). בהמשך, מתוך הכרה בערכם של צופי האוויר, דרש משרד התעופה הברזילאי מכל יחידותיו לספק תמיכה לקבוצות צופי האוויר בכל בסיסיו, לפי הצורך.

מלבד הפעילות הסטנדרטית של צופיות, צופי האוויר בברזיל מקיימים פעילויות אוויריות נוספות ולומדים כישורים נלווים לתעופה טכנית.

=== בריטניה ===
הצופים הבריטים עוסקים בתעופה מאז ימי ראשית התעופה. קבוצת הצופים הבריטית הראשונה שידוע כי בנתה והטיסה את הדאון שלה הייתה קבוצת מזרח גרינסטד, שטס למרחק 200 רגל בגובה 25 רגל, בשנת 1912. המטוס המופעל הראשון שהיה בבעלות צופי בריטניה היה מטוס Airco DH.6 שהוצג בפני צופי המפדן (מידלסקס) בשנת 1921.

הרעיון של צופי אוויר כיחידה מובחנת לא היה מקובל במשך שנים רבות, והפך לתחום רשמי של הצופים רק בשנת 1941<ref></ref>.

== ראו גם ==
* צופי ים

== קישורים חיצוניים ==

* [http://scoutguidehistoricalsociety.com/airscouts.htm ההיסטוריה המוקדמת של צופי האוויר (אנגלית)]

== הערות שוליים ==
 
קטגוריה:תנועת הצופים
קטגוריה:תעופה
עורק החזה העליון

עורק בית השחי וסעיפיו. עורק החזה העליון הוא העורק הראשון המסתעף ממנו.
עוֹרֵק הֶחָזֶה הָעֶלְיוֹן (TA: arteria thoracica superior), הנקרא גם עוֹרֵק הֶחָזֶה הָעִלַּאי (arteria thoracica suprema), הוא עורק קטן בבית השחי המסתעף מעורק בית השחי ומספק דם לשרירים בקדמת בית החזה.

העורק מסתעף על פי רוב מעורק בית השחי, אולם לעיתים הוא מסתעף מעורק החזה ושיא הכתף, הענף השני של עורק בית השחי. מנקודת הסתעפותו העורק מתקדם לפנים ותיכונית לאורך הגבול העליון של שריר החזה הקטן, תוך שהוא עובר בין שריר זה לשריר החזה הגדול בדרכו לדופן החזה. בסופו העורק יוצר השקה עם עורק החזה הפנימי והעורקים הבין-צלעיים.

העורק מספק דם לשריר התת-בריחי, לשרירים במרווחים הבין-צלעיים הראשון והשני, לחלקו העליון של שריר המסור הקדמי ולשרירי החזה שביניהם הוא עובר.

קטגוריה:עורקי הגפיים העליונות
צריפי מוסון

הבסיס של מוסון בצילום משנת 1911
צריפי מוסון הם מקבץ מבנים בכף דניסון, מפרץ קומונוולת', באנטארקטיקה, בקטע המזרחי המרוחק של הטריטוריה האוסטרלית באנטארקטיקה, כ-3000 ק"מ דרומית להובארט. את המבנים הקימה ואכלסה משלחת אוסטרלאסיה לאנטארקטיקה בשנים 1914-1911, בהנהגת הגאולוג ומגלה הארצות סר דאגלס מוסון.

צריפי מוסון נדירים בהיותם אחד משישה אתרים בלבד, שנשארו לפליטה מן העידן ההרואי של חקר אנטארקטיקה. משלחת אוסטרלאסיה לאנטארקטיקה הייתה המשלחת היחידה בעידן ההרואי שאורגנה, אוישה ומומנה בעיקר על ידי תושבי אוסטרלאסיה.

הצריפים כללו צריף מגנטוגראף, ששימש למדידת תמורות בקוטב הדרומי המגנטי; צריף מגנטי אבסולוטי, ששימש כנקודת התייחסות למחקרים בצריך המגנטוגראפי; וצריף הליקוי, מצפה אסטרונומי.

המבנה החשוב ביותר באתר הוא צריף מגורי החורף, שנודע בשם "הצריף של מוסון". צריף זה, שגגו היה בצורת פירמידה, היה בית לשמונה-עשר האנשים של קבוצת הבסיס העיקרי של המשלחת בשנת 1912, ולשבעה (כולל דאגלס מוסון), שנשארו שם באופן בלתי מתוכנן לעוד שנה ב-1913. הצריף מחולק לשני אגפים - אגף המגורים והסדנה, שנבנו מראש בסידני ובמלבורן, בסדר זה, ונשלחו לאתר להרכבה על ידי צוות המשלחת בשנת 1912.

== רדיו ==
הודות לתחנת הממסר האלחוטי על האי מקווארי, אפשר היה להתקשר עם יבשת אוסטרליה באמצעות רדיו. המשלחת האוסטרלאסיינית הייתה הראשונה שנהנתה מאפשרות זו. תצפיות מטאורולוגיות שודרו במערכת ברציפות. היה זה השימוש הראשון ברדיו על יבשת אנטארקטיקה.

== הצריף העיקרי ==
הצריף העיקרי כלל מתקני מגורים לשמונה-עשר איש, אבל גודלו לא עלה על 7.3X7.3 מטרים, שטח של 53 מ"ר. גודל הסדנה הצמודה אליו היה 5.5 
על 4.9 מטרים, שטח של 27 מ"ר. המבנה מוקף משלושה צדדים במרפסות ברוחב 1.5 מ'. המרפסות שימשו לדברים רבים ושונים, בהם אכסון כלבי המזחלות.

הצריף העיקרי מכיל מטבח, מכבסה, מחסן וחדר שינה.

==ראו גם==
* קבוצת המזרח הרחוק

==הערות שוליים==

אתרי מורשת
קטגוריה:הטריטוריה האנטארקטית האוסטרלית
וילהלם השני, רוזן הסן

וילהלם השני, רוזן הסן (בגרמנית: Wilhelm II. von Hessen; 29 באפריל 1469 - 11 ביולי 1509) היה רוזן הסן בין 1493 ל-1509, ואיחד את רוזנות הסן מחדש תחת שלטונו.

==ביוגרפיה==
וילהלם השני נולד ב-29 באפריל 1469 בקאסל, ללודוויג השני, רוזן הסן התחתית (1438–1471) ולמכטילד מווירטמברג-אוראך, בתו של לודוויג השני, רוזן וירטמברג-אוראך. וילהלם נקרא גם וילהלם האמצעי, כדי להבדילו מאחיו וילהלם הזקן - וילהלם הראשון, רוזן הסן התחתית, ומבן דודו וילהלם הצעיר - וילהלם השלישי, רוזן הסן העילית.

לאחר התפטרותו של אחיו וילהלם הראשון, רוזן הסן התחתית, עלה וילהלם לשלטון ברוזנות הסן התחתית. ב-17 בפברואר 1500 ירש וילהלם את בן דודו וילהלם השלישי, רוזן הסן העילית, ובכך איחד את רוזנות הסן תחת שלטונו.

בשנת 1504 חלה וילהלם בעגבת, ומשום כך מסר את השלטון ב-1506 לעוצר שמשל בשמו. ב-11 ביולי 1509 מת וילהלם בקאסל, ולאחר מותו התפתח קרב ירושה בין אצולת הסן עד שלבסוף הצליחה אשתו אנה ממקלנבורג-שוורין להפוך לעוצרת בשם בנו פיליפ הראשון, רוזן הסן.

==משפחתו==
ב-9 בנובמבר 1497 התחתן וילהלם עם יולנדה מואודמון, שמתה ב-21 במאי 1500 לאחר לידת בנה וילהלם (27 במרץ 1500 - 8 באפריל 1500), וב-20 באוקטובר 1500 התחתן וילהלם עם אנה ממקלנבורג-שוורין (14 בספטמבר 1485 - 12 במאי 1525), שילדה לו שלושה ילדים:
* אליזבת (4 במרץ 1502 - 6 בדצמבר 1557)
* מגדלנה (18 ביולי 1503 - ספטמבר 1504)
* פיליפ (13 בנובמבר 1504 - 31 במרץ 1567)

== אילן יוחסין ==

==קישורים חיצוניים==

* [http://mdz.bib-bvb.de/digbib/lexika/adb/images/adb043/@ebt-link?target=idmatch(entityref,adb0430029 וילהלם השני רוזן הסן] באתר אלגמיינה דויטשה ביוגרפיה
* וילהלם השני רוזן הסן בוויקיטקסט - אלגמיינה דויטשה ביוגרפיה
* [https://web.archive.org/web/20050510122236/http://online-media.uni-marburg.de/ma_geschichte/lgr/geneal-wilhelm-II.html שושלת יוחסין של וילהלם השני]
* 
* 

{| class="wikitable" style="margin:auto;"
|-
| colspan="3" align="center"| וילהלם השני, רוזן הסן התחתית בית הסן נולד:29 באפריל 1469 מת:11 ביולי 1509
|-
| rowspan="1" align="center"| וילהלם הראשון
| rowspan="1" align="center"| רוזנות הסן התחתית 1493–1509
| rowspan="2" align="center"| פיליפ הראשון
|-
| rowspan="1" align="center"| וילהלם השלישי
| rowspan="1" align="center"| רוזנות הסן העילית 1500–1509
|}

קטגוריה:רוזנים גרמנים
קטגוריה:בית הסן
קטגוריה:ילידי 1469
קטגוריה:נפטרים ב-1509
עורק החזה ושיא הכתף

עורק בית השחי וסעיפיו. עורק החזה ושיא הכתף הוא העורק השני המסתעף ממנו.
עוֹרֵק הֶחָזֶה וְשִׂיא הַכָּתֵף (TA: arteria thoracoacromialis) הוא גזע עורקי קצר בבית השחי המסתעף מחלקו השני של עורק בית השחי ומספק דם דרך ענפיו לאזור הכתף, בית השחי, בית החזה והשד.

עורק החזה ושיא הכתף יוצא מקדמת עורק בית השחי, לכיוון הגבול העליון של שריר החזה הקטן. בדרכו הוא חודר את מחתלת הבריח והחזה. הוא מתפצל לארבעת ענפיו עמוק לראש הבריח של שריר החזה הגדול.

==ענפים==
ענפי החזה יורדים בין שני שרירי החזה ומספקים דם להם ולשד, תוך שהם יוצרים השקה עם הענפים הבין-צלעיים של עורק החזה הפנימי ועם עורק החזה הצדי.

ענף שיא הכתף מתקדם הצדה בעוברו מעל זיז החרטום ותחת שריר הדלתא, אשר אותו הוא מספק. הוא חודר את השריר ומסתיים בשיא הכתף ברשת עורקית העשויה מענפים של העורק הרום-שכמי, עורק החזה ושיא הכתף ועורק עצם הזרוע הכותר האחורי.

ענף הבריח מתקדם מעלה ותיכונית לעבר מפרק החזה והבריח ומספק דם למפרק זה ולשריר התת-בריחי.

ענף הדלתא, אשר לעיתים קרובות יוצא יחד עם ענף שיא הכתף, חוצה מעל שריר החזה הקטן ועובר במענית, שבה עובר גם וריד האגודל, בין שריר החזה הגדול לשריר הדלתא. שרירים אלה מקבלים דם מענף זה.

קטגוריה:עורקי הגפיים העליונות
Material Design

חלק מהרכיבים הנפוצים של Material Design
Material Design (או Quantum Paper) היא שפת עיצוב שמפותחת על ידי גוגל.

Material Design הוכרזה לראשונה ב-25 ביוני 2014, בכנס המפתחים Google I/O. כל האפליקציות של גוגל לאנדרואיד ורוב גרסאות הווב שלהן מיישמות את השפה. רוב אפליקציות האנדרואיד מיישמות את השפה, אך המפתחים אינם מחויבים להתאים את האפליקציות לשפה.

== כרטיסים ==
הכרטיסים הם הרכיב המרכזי ב- Material Design, וכל העיצוב מתבסס עליהם. הכרטיסים הוצגו לראשונה עוד לפני ה-Material Design, באפליקציית העוזרת האישית של גוגל שנקראת Google Now.

מעבר לכרטיסים, Material Design מציג קווים מנחים לפיתוח אפליקציות Native, אפליקציות היברידיות ורכיבים גרפיים כמו כפתורים, רשימות ותיבות טקסט.

== קישורים חיצוניים ==

* 

* [https://material.angularjs.org/latest/ מימוש של Material Design בסביבת AngularJS]

== הערות שוליים ==

קטגוריה:תכנות
העורק התת-שכמי

עורק בית השחי וסעיפיו. העורק התת-שכמי הוא העורק הרביעי המסתעף ממנו.
הָעוֹרֵק הַתַּת-שִׁכְמִי (TA: arteria subscapularis) הוא עורק בבית החזה המסתעף מחלקו השלישי של עורק בית השחי ומספק דם לשרירים סביב עצם השכם. זהו הענף הגדול ביותר המסתעף מעורק בית השחי. ראשיתו בגבול הצדי של השריר התת-שכמי, משם הוא יורד לאורך השריר בדופן האחורית של בית השחי לעבר הזווית התחתונה של השכם. לאחר ארבעה סנטימטרים ממוצאו הוא מתפצל לשני עורקים: עורק עצם השכמה הכותר ועורק החזה והגב.

==קישורים חיצוניים==

קטגוריה:עורקי הגפיים העליונות
פאולו דיבאלה

פאולו ברונו אסקיאל דיבאלה (בספרדית: Paulo Bruno Exequiel Dybala; נולד ב-15 בנובמבר 1993) המכונה "התכשיט" (בספרדית: La Joya) הוא כדורגלן ארגנטינאי, המשחק בעמדות הקשר ההתקפי והחלוץ בקבוצת רומא מהסרייה א' ובנבחרת ארגנטינה.

==קריירה==
דיבאלה ערך את הופעת הבכורה של בקבוצת אינסטיטוטו מליגת המשנה הארגנטינאית כשהיה בן 17 בלבד. הוא היה השחקן הצעיר ביותר שכבש שער במועדון, והיה השחקן הראשון שערך 38 הופעות ברציפות, ובנוסף היה הראשון שכבש גם בשישה משחקים ברציפות לעומת ארבעה משחקים בשיא הקודם.

===פאלרמו===
ב-29 באפריל 2012 הודיע מאוריציו זאמפריני, נשיא פלרמו, על כוונתנו להחתים את דיבאלה בחלון העברות. ב-20 ביולי 2012 הודיעה פאלרמו על החתמתו לארבע שנים. הוא ערך את הופעתו הבכורה ב-1 בספטמבר 2012 בהפסד 0–3 ללאציו. את שערו הראשון כבש ב-11 בנובמבר 2012 בניצחון 0–2 על סמפדוריה. עונת 2014/2015 נחשבה לעונת הפריצה של דיבאלה בסרייה א', כאשר הבקיע עשרה שערים במחצית הראשונה של העונה וסיים אותה עם 13 כיבושים.

===יובנטוס===
ביוני 2015 חתם לחמש שנים ביובנטוס, ששילמה תמורת העברתו מפאלרמו סכום של 32 מיליון דולר, לצד שמונה מיליון בבונוסים. ב-8 באוגוסט 2015 ערך את הופעתו הראשונה במדי יובנטוס בסופרקאפ נגד לאציו. הוא נכנס כמחליף והבקיע שער, ועזר לקבוצתו לנצח 0–2. ב-30 באוגוסט 2015 ערך את הופעת הבכורה שלו בליגה, במשחק נגד רומא, בו גם כבש שער אחד בהפסד 1–2. הוא הגיע עם יובנטוס לשמינית גמר ליגת האלופות, שם הודחה על ידי באיירן מינכן. במהלך העונה כבש חמישה שערים בליגת האלופות.

ב-13 באפריל 2017 חתם על חוזה חדש עד ל-2022 לאחר שעבר עם קבוצתו את פורטו בתוצאה 0–2 במשחק הראשון ו-0–1 במשחק הגומלין, כאשר כבש את השער היחיד. במשחק הראשון ברבע הגמר ניצחה יובנטוס את ברצלונה בתוצאה 0–3, כשהוא מסיים את המשחק עם צמד. משחק הגומלין הסתיים בתוצאה 0-0, ויובנטוס העפילה לחצי הגמר, שם ניצחה את מונקו. במשחק הגמר הפסידה יובנטוס לריאל מדריד בתוצאה 1–4.

במהלך 2022 הודיע דיבאלה על עזיבת יובנטוס, לאחר שלא הצליח להגיע להבנות על המועדון על חוזה חדש, ובקיץ 2022 הפך לשחקן חופשי.

===רומא===
ב-20 ביולי 2022 חתם דיבאלה לשלוש שנים ברומא מהסרייה א'. ב־14 באוגוסט 2022 ערך את הופעת הבכורה שלו ברומא, במסגרת המחזור הראשון של עונת 2022/2023 בניצחון 0–1 על סלרניטנה. את שעריו הראשונים בקבוצה כבש ב-30 באוגוסט כשכבש צמד בניצחון 0–3 על מונצה.

==תארים==
;פאלרמו
*אליפות הסרייה ב': 2013/2014

;יובנטוס
*אליפות איטליה (5): 2015/2016, 2016/2017, 2017/2018, 2018/2019, 2019/2020
*קופה איטליה (4): 2015/2016, 2016/2017, 2017/2018, 2020/2021
*הסופר קאפ האיטלקי (3): 2015, 2018, 2020

;נבחרת ארגנטינה
*גביע העולם: 2022
*הפיינליסימה: 2022

==חיים אישיים==
מ-2018 נמצא בזוגיות עם אוריאנה סבטיני, שחקנית, דוגמנית וזמרת.

==קישורים חיצוניים==

==הערות שוליים==

קטגוריה:חלוצי כדורגל ארגנטינאים
קטגוריה:כדורגלנים ארגנטינאים
קטגוריה:כדורגלני אינסטיטוטו דה קורדובה
קטגוריה:כדורגלני פלרמו
קטגוריה:כדורגלני יובנטוס
קטגוריה:כדורגלני נבחרת ארגנטינה
קטגוריה:כדורגלני מונדיאל 2018
קטגוריה:כדורגלני קופה אמריקה 2019
קטגוריה:כדורגלני מונדיאל 2022
קטגוריה:ארגנטינאים ממוצא פולני
קטגוריה:כדורגלני רומא
קטגוריה:ארגנטינאים שנולדו ב-1993
ולטר קונצה

גנרל ולטר קונצה (בגרמנית: Walter Kuntze; 23 בפברואר 1883 – 1 באפריל 1960) היה מפקד בכיר בורמאכט שפיקד על כוחות במלחמת העולם השנייה.

==ביוגרפיה==
===קריירה מוקדמת===
קונצה נולד ב-23 בפברואר 1883, בפריצרבה שהשתייכה לאימפריה הגרמנית. בשנת 1902 התגייס לצבא הגרמני הקיסרי, והצטרף לגדוד ההנדסה ה-5 (שלזיה התחתית). בשנת 1910 הועבר קונצה לגדוד ההנדסה ה-9 (שלזוויג-הולשטיין), ובשנת 1910 הועבר קונצה לגדוד ההנדסה ה-26 (המזורי), עמו לחם בתחילת מלחמת העולם הראשונה. קונצה נפצע קשה בקרבות הקשים של 1914, וב-8 בנובמבר 1914 הועלה לדרגת האופטמן. לאחר החלמתו שירת במטה הכללי עד סוף המלחמה. על פעולותיו בקרבות קיבל את עיטורי צלב הברזל דרגה ראשונה ושנייה, צלב האבירים של מסדר בית הוהנצולרן עם חרבות, אות הפציעה בשחור, וצלב הכבוד של מלחמת העולם 1914/1918.

לאחר המלחמה הצטרף קונצה לרייכסווהר, ומילא בו תפקידי פיקוד ומטה. ב-1 באפריל 1923 הועלה קונצה לדרגת מיור, וב-1 בנובמבר 1923 מונה לקצין מטה בקבוצת הארמייה הראשונה. ב-1 במאי 1928 מונה למפקד גדוד ההנדסה ה-1 (הפרוסי) וב-1 בפברואר 1929 הועלה לדרגת אוברסט לוטננט. ב-1 במרץ 1930 מונה לקצין מטה במשרד המלחמה, וב-1 באוקטובר 1931 הועלה לדרגת אוברסט. ב-1 בספטמבר 1934 הועלה לדרגת גנרל מיור, ובאמצע מאי 1935 מונה למפקד פיקוד הרגלים ה-6, שהפך ב-15 באוקטובר 1935 לדיוויזיה ה-6. ב-1 באוגוסט 1936 הועלה לדרגת גנרל לוטננט, ובמהלך פרשת בלומברג-פריטש מונה למפקד הכוחות בקו זיגפריד. ב-1 בפברואר 1938 הועלה קונצה לדרגת גנרל חיל ההנדסה, וב-1 באוקטובר 1938 מונה למפקד מפקדת הכוחות בסאר-פפלץ.

===מלחמת העולם השנייה===
עם פרוץ המלחמה היה קונצה מפקד מפקדת הכוחות בסאר-פפלץ, שהפכה באמצע ספטמבר 1939 לקורפוס ה-24, והייתה חלק מהארמייה הראשונה במסגרת קבוצת ארמיות C בחזית המערבית. ב-15 בפברואר 1940 מונה קונצה למפקד הקורפוס ה-42, ולחם עמו במהלך המערכה על צרפת כחלק מהארמייה התשיעית, ובשלב השני כחלק מהארמייה ה-16 במסגרת קבוצת ארמיות A. במהלך מבצע ברברוסה לחם קונצה עם הקורפוס שבפיקודו בתחילה כעתודת קבוצת ארמיות מרכז, ולאחר מכן כחלק מהארמייה התשיעית. באמצע יולי הועבר הקורפוס לקבוצת ארמיות צפון, כחלק מהארמייה ה-16 ולאחר מכן כחלק מהארמייה ה-18. ב-10 באוקטובר 1941 פרש קונצה מתפקידו, וב-18 באוקטובר 1941 קיבל על פעולותיו את עיטור צלב האבירים של צלב הברזל. ב-29 באוקטובר 1941 מונה קונצה למפקד הארמייה ה-12 שפעלה בבלקן, וב-2 ביולי 1942 פרש מתפקידו והועבר לעתודת המילואים. באמצע ספטמבר 1942 מונה קונצה לראש מחלקת החימוש בOKH, וב-3 בדצמבר 1943 קיבל את עיטור הצלב הגרמני בכסף. באמצע מרץ 1945 מונה למפקד המחוז הצבאי ה-3, ובתחילת מאי 1945 נפל בידי בעלות הברית.

===לאחר המלחמה===
לאחר המלחמה נשפט קונצה במשפט בני הערובה על פשעי מלחמה ביוגוסלביה, ובשנת 1947 נדון למאסר עולם, אך עקב מצבו הרפואי שוחרר קונצה בשנת 1953. לאחר שחרורו התגורר קונצה בדטמולד, וב-1 באפריל 1960 מת, והוא בן 77 שנים.

== קישורים חיצוניים ==

* [http://www.lexikon-der-wehrmacht.de/Personenregister/K/KuntzeWalter.htm ולטר קונצה] באתר lexikon-der-wehrmacht 

קטגוריה:גנרלים בוורמאכט
קטגוריה:מעוטרי צלב הברזל
קטגוריה:מעוטרי צלב האבירים
קטגוריה:מפקדי ארמיות גרמניות במלחמת העולם השנייה
קטגוריה:מפקדי גייסות גרמניה במלחמת העולם השנייה
קטגוריה:חיילי הרייכסווהר
קטגוריה:אנשי צבא גרמנים במלחמת העולם הראשונה
קטגוריה:גרמנים שנשבו במלחמת העולם השנייה
קטגוריה:מעוטרי הצלב הגרמני בכסף
קטגוריה:מעוטרי עיטור בית הוהנצולרן
קטגוריה:גרמנים שנולדו ב-1883
קטגוריה:גרמנים שנפטרו ב-1960
עורק עצם השכמה הכותר

העורקים סביב השכם. במרכז התמונה עורק עצם השכמה הכותר.
עוֹרֵק עֶצֶם הַשִּׁכְמָה הַכּוֹתֵר (TA arteria circumflexa scapulae) הוא עורק באזור עצם השכמה המתפצל מהעורק התת-שכמי ומספק דם לשרירים בגב עצם השכמה.

העורק מתעקל סביב הגבול צדי של עצם השכמה ועובר דרך המרווח המשולש הנוצר מהשריר העגול הקטן, השריר העגול הגדול והראש הארוך של שריר הזרוע התלת-ראשי. הוא נכנס לגומץ המך-קוצי תחת המעטה של השריר העגול הגדול, ויוצר השקה עם העורק הרום-שכמי ועם הענף היורד של עורק הצוואר הרוחבי.

לעורק שני סעיפים: האחד נכנס לגומץ התת-שכמי מתחת לשריר התת-שכמי, שאותו הוא מספק, ויוצר השקה עם העורק העורק הרום-שכמי ועם הענף היורד של עורק הצוואר הרוחבי, ואילו השני ממשיך לאורך הגבול הצדי של עצם השכמה, בין השרירים העגולים, ועל פני החלק הגבי של הזווית התחתונה של עצם השכמה יוצר השקה עם הענף היורד של עורק הצוואר הרוחבי. בנוסף לאלה, סעיפים קטנים מפוזרים בחלקיהם הגביים של שריר הדלתא והראש הארוך של שריר הזרוע התלת-ראשי, תוך שהם יוצרים השקה עם הענף העולה של עורק הזרוע העמוק.

קטגוריה:עורקי הגפיים העליונות
נסיכות הבוחר ממיינץ

נסיכות הבוחר ממיינץ (בגרמנית: Kurfürstentum Mainz) הייתה אחת המדינות החשובות ובעלות ההשפעה באימפריה הרומית הקדושה, והשליט בה נחשב כשני לקיסר. הנסיכות התקיימה עד לשנת 1803, אז הוחלט על חילוט שטחי הכנסייה בגרמניה ומסירתם לנסיכויות חילוניות סמוכות.

==היסטוריה==
בישופות מיינץ נוסדה עוד בתקופת השלטון הרומי בעיר, ועם הזמן תפסה מקום חשוב ככנסיית המטרופולין. בשנת 780 קיבלה הבישופות מעמד של ארכיבישופות, ובשנת 1356 קיבלה הארכיבישופות מעמד של נסיכות הבוחר, והנסיך-ארכיבישוף של המחוז היה אחד מהנסיכים שבחרו בקיסר האימפריה הרומית הקדושה.

הארכיבישוף של מיינץ היה הממונה על בחירת הקיסר והוא היה מזמן את שאר הנסיכים לצורך הבחירה, ולאחר מכן היה מושח ומקדש את הקיסר החדש. בנוסף היה הארכיבישוף קנצלר האימפריה הרומית הקדושה, ונחשב כשני לקיסר וראש לכל נסיכי האימפריה.

שטח הארכיבישופות השתרע על שטחים באזור מיינץ משני צידי הריין, על שטח לאורך המיין, ועל שטחים בסקסוניה התחתונה ובתורינגיה סביב ארפורט.

בשנת 1803 הוחלט על חילוט נכסי הכנסייה באימפריה, ואף הארכיבישופות של מיינץ פורקה, ושטחיה חולקו בין צרפת, ממלכת פרוסיה, הדוכסות הגדולה של הסן, דוכסות נסאו, ונסיכות אשפנבורג.

==קישורים חיצוניים==

* 
* [http://www.hoeckmann.de/germany/hesse-south.htm מפת נסיכות הבוחר ממיינץ בשנת 1789]

מיינץ
מיינץ
קטגוריה:מיינץ
עורק החזה והגב

ימין
עוֹרֵק הֶחָזֶה וְהַגַּב (TA: arteria thoracodorsalis) הוא עורק באזור עצם השכמה המתפצל מהעורק התת-שכמי ומספק דם לשרירים בגב עצם השכמה. העורק יורד לאורך גבולה הצדי של השכמה, בהמשיכו את המסלול של העורק התת-שכמי, עד לזווית התחתונה של העצם. הוא מספק את השרירים הסמוכים, ובעיקר את שריר הגב הרחיב. העורק גם יוצר השקות עם עורקים נוספים מסביב לשכמה.

קטגוריה:עורקי הגפיים העליונות
עורק עצם הזרוע הכותר הקדמי

עורק בית השחי וסעיפיו. עורק עצם הזרוע הכותר הקדמי מסתעף ממנו לקראת סופו.
עוֹרֵק עֶצֶם הַזְּרוֹעַ הַכּוֹתֵר הַקִּדְמִי (TA: arteria circumflexa humeri anterior), שנקרא בעבר עוֹרֵק עֶצֶם הַזְּרוֹעַ הַכַּפִּי הַכּוֹתֵר (arteria circumflexa humeri volaris), הוא עורק בזרוע המסתעף מחלקו השלישי של עורק בית השחי ומספק דם לכתף. העורק הוא אחד משני עורקים כותרים המסתעפים מעורק בית השחי.

עורק עצם הזרוע הכותר הקדמי יוצא מחלקו הצדי של עורק בית השחי, נגדי לעורק עצם הזרוע הכותר האחורי הגדול ממנו. העורק נע בצורה אופקית, מתחת לשריר החרטום והזרוע ולראש הקצר של שריר הזרוע הדו-ראשי וקדמית לצוואר עצם הזרוע.

בהגיעו למענית הבין-גבשושיתית יוצא ממנו ענף העולה במענית כדי לספק את ראש עצם הזרוע ומפרק הזרוע. לאחר מכן העורק ממשיך מתחת לראש הארוך של שריר הזרוע הדו-ראשי ושריר הדלתא ויוצר השקה עם עורק עצם הזרוע הכותר האחורי.

==קישורים חיצוניים==

קטגוריה:עורקי הגפיים העליונות
עורק עצם הזרוע הכותר האחורי

עורק בית השחי וסעיפיו. עורק עצם הזרוע הכותר האחורי מסתעף ממנו לקראת סופו.
עוֹרֵק עֶצֶם הַזְּרוֹעַ הַכּוֹתֵר הָאֲחוֹרִי (TA: arteria circumflexa humeri posterior), שנקרא בעבר עוֹרֵק עֶצֶם הַזְּרוֹעַ הַגַּבִּי הַכּוֹתֵר (arteria circumflexa humeri dorsalis), הוא עורק בזרוע המסתעף מחלקו השלישי של עורק בית השחי ומספק דם לכתף. העורק הוא אחד משני עורקים כותרים המסתעפים מעורק בית השחי.

עורק עצם הזרוע הכותר האחורי יוצא מחלקו התיכון של עורק בית השחי, נגדי לעורק עצם הזרוע הכותר הקדמי הקטן ממנו, בגבולו התחתון של השריר התת-שכמי. הוא נע אחורנית יחד עם עצב בית השחי דרך המרווח המרובע, אשר נוצר מהשריר העגול הגדול, השריר העגול הקטן, הראש הארון של שריר הזרוע התלת-ראשי והצוואר הכירורגי של עצם הזרוע שלהם הוא מספק דם, ומתעקל סביב צוואר עצם הזרוע, שם הוא נותן סעיפים לשריר הדלתא ולמפרק הזרוע. בסופו הוא יוצר השקה עם עורק עצם הזרוע הכותר הקדמי ועורק הזרוע העמוק.

==קישורים חיצוניים==

קטגוריה:עורקי הגפיים העליונות
NGen

NGen (או Native Image Generator) הוא שירות הידור "לפני-הזמן" של NET Framework., הוא מאפשר יצירת ספרייה בינארית של CLI לעבור הידור במקום לתת ל-CLR לבצע הידור JIT בזמן ריצה. במקרים מסוימים ההידור יהיה מהיר משמעותית מאשר ההידור של ה-JIT.
 
NGen מייצר קוד בשפת מכונה עבור הסביבה הנוכחית (מערכת הפעלה). פעולה כזו מוזילה (במונחי זמן ריצה) את פעולת ה-JIT, על חשבון ניידות הספרייה ותפישת מקום על הדיסק.

אם ספריית Ngen תרוץ בסביבה לא מתאימה, NET Framework. יחזור אוטומטית לפעול עם ה-JIT. כאשר מריצים NGen על קובץ בינארי, הפלט מושם בזיכרון מטמון Native Image Cache לשימוש על ידי כל ספריות ה-CLI האחרות, דבר זה מאפשר לדוגמה להשתמש בסיפריות NGen לעיבוד CLI בזמן התקנה ובכך לחסוך משאבי מעבד בזמן ריצה, כאשר אפליקציה המשתמשת באותו קוד תנסה להפעיל מתודה מסוימת באותו קובץ בינארי.

NGen אמור לסייע לספרייה לרוץ מהר יותר על ידי ייתור השימוש ב-JIT בזמן ריצה, אולם עובדה זו לא תמיד משפרת את הביצועים בגלל שאופטימיזציות מסוימות יכולות לקרות רק בזמן הידור של ה-JIT (לדוגמה, אם מהדר ה-JIT יודע שהקוד רץ במוד של full trust, אזי הוא ידלג על חלק מבדיקות האבטחה היקרות). לאור עובדה זו הגיוני לבדוק אפקטיביות שימוש ב-NGen כאשר מריצים השוואת ביצועים עם ובלי הידור של ה-NGen, עבור אפליקציה מסוימת.

קטגוריה:.NET
עורק הזרוע

עורק הזרוע צבוע באדום
עוֹרֵק הַזְּרוֹעַ (TA: Arteria brachialis) הוא העורק הראשי בזרוע. העורק הוא המשכו של עורק בית השחי, וראשיתו במעברו של עורק בית השחי בגבולו התחתון השריר העגול הגדול. סופו של העורק בפיצולו בגומץ המרפק לעורק החישור ועורק הגומד.

==אנטומיה==
===מהלך===
עורק הזרוע מתחיל בגבולו התחתון של השריר העגול הגדול. הוא ממשיך במורד המשטח הגבי של הזרוע עד שהוא מגיע לגומץ המרפק, ממול לצוואר עצם החישור, שם, תחת מעטה אלל שריר הזרוע הדו-ראשי, הוא מתפצל לעורק החישור ולעורק הגומד. באנשים מסוימים פיצול זה מתרחש מוקדם יותר, ועורקי האמה מתחילים את מהלכם כבר בזרוע.

===מבנים סמוכים===
עורק הזרוע נמצא קדמית לשריר הזרוע התלת-ראשי. בראשיתו הוא תיכון לעצם הזרוע, ובהמשך הוא עובר קדמית לרכס הרום-עליי התיכון ולסליל הזרוע. בעוברו בכיוון מטה והצדה, הוא מלווה את עצב התווך החוצה קדמית לו. מסלולו של עורק הזרוע כרוך בנתיבו של עצב התווך: באזורים המקורבים עצב התווך נמצא מיד לצדו של העורק, ובאזורים המרוחקים עצב התווך חוצה את הדופן התיכונה של העורק ונמצא קדמית למפרק המרפק.

=== סעיפים ===
הסעיפים העיקריים של העורק במהלכו בזרוע הם: עורק הזרוע העמוק, עורק הגומד העקיף העליון ועורק הגומד העקיף התחתון. עורק הזרוע העמוק הוא העורק הראשון והגדול ביותר המסתעף מעורק הזרוע. העורקים העקיפים יוצרים השקות סביב מפרק המרפק.

במהלכו בזרוע מסתעפים מעורק הזרוע סעיפים רבים ללא שם ייחודי הנקראים יחדיו ענפי השרירים, וכן מסתעפים העורקים הזנים של עצם הזרוע היוצאים מההיבט הצדי שלו. בחלק מן האיורים האנטומיים מושמטים ענפי השרירים.

==היבטים קליניים==
הדופק של עורק הזרוע נמוש בהיבט הקדמי של המרפק, תיכונית לגיד שריר הזרוע הדו-ראשי. מקום זה משמש להנחת שרוולית מד לחץ דם לצורך מדידת לחץ דם.

== ראו גם ==
* עורק הירך

== קישורים חיצוניים ==

קטגוריה:ערכים שבהם תבנית בריטניקה אינה מתאימה
קטגוריה:עורקי הגפיים העליונות
קטגוריה:גפיים עליונות
יריצ'וב נובי

יריצ'וב נובי (באוקראינית: Новий Яричів, נובי יריצ'יב; בפולנית: Jaryczów Nowy; ביידיש: יאריטשאוו) היא עיירה במחוז לבוב שבמערב אוקראינה, בה התקיימה עד השואה קהילה יהודית גדולה.

==תולדות היישוב==
היישוב נוסד בשנת 1451, ובשנת 1563 הוענקו לו זכויות עיר. עד חלוקת פולין בסוף המאה ה-18 היה היישוב בבעלות משפחות אצולה פולניות, וסבל מפלישות הטטרים.

שרפה שפקדה את העיירה בשנת 1872 כילתה את רוב בתיה. לאחר מלחמת העולם הראשונה נכללה העיירה בתחום הרפובליקה הפולנית השנייה.

==יהודי יריצ'וב נובי==
התיעוד הראשון לישיבת יהודים בעיירה הוא משנת 1577. במהלך המאות ה-18 וה-19 גדל היישוב היהודי בעיירה, אך בעקבות השרפה הגדולה של שנת 1872, נותרו רוב יהודי היישוב ללא קורת גג. העיירה היא המקור של חסידות יאריטשוב.

במהלך הכיבוש הרוסי במלחמת העולם הראשונה שרפו החיילים הרוסים כ-200 בתי יהודים ביישוב, ובמגפה שהתפשטה בעיירה לאחר מכן נספו כ-140 יהודים. בעת השלטון הזמני האוקראיני לאחר המלחמה גויסו יהודי העיירה לעבודות כפייה. בשנים שלאחר מכן, עזבו את העיירה קרוב למחצית מיהודיה.

בין מלחמות העולם נמנו בעיירה כ-1,000 יהודים, כמחצית מתושביה, והתקיימה בה פעילות ציונית וחסידית. הפעילות הציבורית היהודית בעיירה נאסרה עם כיבוש האזור בידי הסובייטים בספטמבר 1939.

===בשואה===
עם כיבוש העיירה בידי הגרמנים במהלך מבצע ברברוסה בקיץ 1941, הוטלו על יהודיה גזירות שונות, ובהן חובת ענידת סרט זרוע, הגבלות תנועה, חובת ביצוע עבודות כפייה וחובת תשלום דמי כופר לשלטונות, תוך רצח יהודים שנלקחו כבני ערובה.

בהמשך העלו הגרמנים והאוקראינים באש את בית הכנסת ובית המדרש בעיירה, והחלו לשלוח יהודים מהעיירה למחנות עבודה, בהם רובם נספו. בסתיו 1942 רוכזו יהודי העיירה בגטו מגודר שהוקם בה, אליו הובאו גם יהודים מיישובי הסביבה כמו בורשצ'וביצ'י , יריצ'וב סטרי , קוקיזוב ורודנצי , ואשר התקיימו בו תנאי צפיפות ותברואה קשים ביותר.

ב-15 בינואר 1943 פשטו על הגטו שבעיירה שוטרי משטרת העזר האוקראינית, ורצחו כ-2,000 מיהודיו בבורות ירי ביער סמוך. כעבור מספר ימים נרצחו בשטח בית העלמין היהודי בעיירה כל יתר היהודים שנתפסו בה.

==קישורים חיצוניים==

* [https://web.archive.org/web/20180513201600/http://moreshet.pl/he/node/1012 יריצ'וב נובי] ב[https://web.archive.org/web/20151026025431/https://web.archive.org/web/20180513201600/http://moreshet.pl/ אתר מרכז מורשת יהדות פולין]
* 
* 
* 
* 

==הערות שוליים==

קטגוריה:גליציה
קטגוריה:גטאות באוקראינה
קטגוריה:בורות ירי בשואה
קטגוריה:מחוז לבוב: יישובים
קטגוריה:מחוז לבוב: עיירות יהודיות
ישייניצה רושיילנה

ישייניצה רושיילנה (בפולנית: Jasienica Rosielna; ביידיש: יאשניצע) הוא כפר במחוז בז'וזוב שבפרובינציית פודקרפצקיה בפולין, בו התקיימה עד השואה קהילה יהודית.

==תולדות היישוב==
הכפר נזכר לראשונה בשנת 1442, ובשנת 1727 הוענקו לו זכויות עיר. זכויות אלה ניטלו מהיישוב בראשית המאה ה-20.

==יהודי ישייניצה רושיילנה==
בין מלחמות העולם נמנו ביישוב 479 יהודים, כרבע מתושביו, והתקיימו בו סניף של מפלגת הציונים הכלליים וקן של תנועת הנוער עקיבא.

בתקופת הכיבוש הגרמני במלחמת העולם השנייה הוקם בכפר גטו, בו רוכזו כ-1,500 מיהודי היישוב והסביבה, אליהם צורפו בהמשך כמה מאות יהודים נוספים.

ב-12 באוגוסט 1942 נערכה בגטו שביישוב אקציה, בה שולחו כ-200 צעירים למחנה פלאשוב וכל יתר היהודים נרצחו בשטח בית העלמין היהודי בכפר.

==קישורים חיצוניים==

* [https://web.archive.org/web/20180513201600/http://moreshet.pl/he/node/1015 ישייניצה רושיילנה] ב[https://web.archive.org/web/20151026025431/https://web.archive.org/web/20180513201600/http://moreshet.pl/ אתר מרכז מורשת יהדות פולין]
* 
* 
* 

קטגוריה:פודקרפצקיה: יישובים
קטגוריה:גליציה
קטגוריה:קהילות יהודיות בפולין
קטגוריה:גטאות בפולין
יז'יורי

יז'יורי (בבלארוסית: Азёры, אזיורי; בפולנית: Jeziory; ברוסית: Озёры, אוזיורי) היא עיירה במחוז גרודנו שבמערב בלארוס, בה התקיימה עד השואה קהילה יהודית גדולה.

==תולדות היישוב==
יז'יורי נזכרת לראשונה במאה ה-14. בחלוקת פולין בשנת 1795 נכלל היישוב בתחום האימפריה הרוסית, ובשנת 1921 נכלל בשטחי הרפובליקה הפולנית השנייה.

==יהודי יז'יורי==
בין מלחמות העולם נמנו בעיירה כ-870 יהודים, כמחצית תושביה, והתקיימו בה פעילות ציונית, פעילות של הבונד, וכן בית ספר עברי ובית ספר יידי. עם כיבוש האזור בידי הסובייטים בספטמבר 1939 נאסרה הפעילות הציבורית היהודית בעיירה.

עם פרוץ מבצע ברברוסה, ב-22 ביוני 1941, הגיעו לעיירה מאות פליטים יהודים שנמלטו מרכבת שהפציצו הגרמנים בסמוך אליה. בסוף החודש נכבשה העיירה בידי הגרמנים, ואלו הטילו עד מהרה על יהודיה גזירות שונות, ובהן החרמת רכוש וגיוס לעבודות כפייה.

באוגוסט 1942 רוכזו יהודי העיירה בגטו שהוקם בה. ב-2 בספטמבר 1942 העלו הגרמנים את בתי הגטו באש, וגירשו את 1,370 יושביו למחנה בקלבסין, ממנו שולחו כעבור מספר שבועות למחנות ההשמדה טרבלינקה ואושוויץ.

==קישורים חיצוניים==

* 
* 
* 

קטגוריה:גטאות בבלארוס
קטגוריה:מחוז גרודנו: עיירות יהודיות
ילטושקיב

ילטושקיב (באוקראינית: Ялтушків; בפולנית: Jałtuszkiw; ברוסית: Ялтушков, ילטושקוב) היא עיירה במחוז ויניצה שבאוקראינה, בה התקיימה עד השואה קהילה יהודית גדולה.

==תולדות היישוב==
ילטושקיב נזכרת לראשונה בשנת 1431, ובאמצע המאה ה-16 הוענקו לה זכויות עיר. במהלך המאה ה-16 פשטו על העיירה הולאכים והטטרים, ובסוף המאה ה-17 הייתה תחת שלטון טורקי.

==יהודי ילטושקיב==
במהלך מלחמת האזרחים ברוסיה בוצעו בעיירה מספר פוגרומים בידי חיילים ואיכרים אוקראינים, בהם נרצחו כ-50 יהודים. בתקופה הסובייטית פעלו בעיירה מועצה יהודית ממלכתית ובית ספר יידי, ונמנו בה כ-1,200 יהודים.

ב-15 ביולי 1941, במהלך מבצע ברברוסה, נכבשה העיירה בידי הגרמנים, ואלו החלו מיד בחטיפת יהודיה לעבודות כפייה, תוך רצח חלקם. ב-20 בדצמבר 1941 רוכזו יהודי העיירה בגטו שהוקם בה, אשר הוקף בגדר תיל, ואשר אליו הובאו גם יהודים מיישובי האזור. בגטו, בו שררה צפיפות רבה, מתו יהודים רבים מרעב וממחלות, ומעת לעת ביצעו שוטרים גרמנים ואוקראינים מעשי התעללות ורצח ביושביו.

ב-19 באוגוסט 1942 נערכה בגטו סלקציה, תוך הפרדה בין "כשירים לעבודה" ושאינם, ורצח המסתתרים. למחרת נורו כ-450 מיהודי הגטו בבורות ירי ליד תחנת הרכבת המקומית, תוך העברת קבוצת צעירים למחנות עבודה. 

ב-15 באוקטובר 1942 נרצחו 1,194 היהודים שנותרו בגטו שבעיירה.

==קישורים חיצוניים==

* 
* 

קטגוריה:בורות ירי בשואה
קטגוריה:גטאות באוקראינה
קטגוריה:מחוז ויניצה: יישובים
קטגוריה:קהילות יהודיות באוקראינה
יאנוב

יאנוב (בפולנית: Janów) הוא כפר במחוז סוקולקה שבפרובינציית פודלסיה בפולין, כ-39 ק"מ צפונית לביאליסטוק, בו התקיימה עד השואה קהילה יהודית גדולה.

הכפר יאנוב נזכר לראשונה בתחילת המאה ה-15 כיישוב כנסייתי, ובאמצע המאה ה-15 הוענקו לו זכויות עיר, אשר ניטלו ממנו בהמשך.

== קהילות ==

=== יהודי יאנוב ===
בכפר פעלו כמה מאדמו"רי חסידות לובושוב.

בין מלחמות העולם נמנו בכפר כ-1,000 יהודים, כשני שלישים מתושביו. עם פרוץ מלחמת העולם השנייה הגיעו ליישוב מאות פליטים יהודים ממערב פולין, ובהמשך החודש הועבר לשליטת ברית המועצות.

ב-26 ביוני 1941, במהלך מבצע ברברוסה, נכבש היישוב בידי הגרמנים, ואלו הטילו על יהודיו גזירות שונות, תוך גיוסם לעבודות כפייה. בסוף אוגוסט 1941 רוכזו כ-2,500 יהודי היישוב בגטו שהוקם באזור עני וקטן בו, בו רבים מתו ממגפת טיפוס הבהרות.

ב-2 בנובמבר 1942 גורשו כל יושבי הגטו שבכפר למחנה בקלבסין, וכעבור מספר שבועות שולחו ממנו למחנות ההשמדה טרבלינקה ואושוויץ.

אנדרטה לקדושי יאנוב נמצאת במושב צופית.

==קישורים חיצוניים==

* 
* 
* 
אנדרטה לקדושי יאנוב בצופית

קטגוריה:פודלסיה: יישובים
קטגוריה:פודלסיה: עיירות יהודיות
קטגוריה:גטאות בפולין